title: 2005/845/EURATOM: Deċiżjoni tal-Kummissjoni tal- 25 ta’ Novembru 2005 rigward l-adeżjoni tal-Komunità Ewropea għall-Enerġija Atomika mal-Konvenzjoni dwar l-Assistenza fil-każ ta’ Inċident Nukleari jew Emerġenza Radjoloġika

text:
               2.12.2008

               MT

               Il-Ġurnal Uffiċjali ta’ l-Unjoni Ewropea

               L NaN/137

      DEĊIŻJONI TAL-KUMMISSJONI

   tal-25 ta’ Novembru 2005
   rigward l-adeżjoni tal-Komunità Ewropea għall-Enerġija Atomika mal-Konvenzjoni dwar l-Assistenza fil-każ ta’ Inċident Nukleari jew Emerġenza Radjoloġika
   (2005/845/Euratom)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea għall-Enerġija Atomika, b’mod partikolari t-tieni paragrafu tal-Artikolu 101 tiegħu,
   Wara li kkunsidrat id-Deċiżjoni tal-Kunsill tat-23 ta’ Mejju 2005 li tapprova l-konklużjoni tal-Konvenzjoni dwar l-Assistenza f’każ ta’ Inċident Nukleari jew Emerġenza Radjoloġika,
   Billi:

               (1)

               Tlieta u għoxrin Stat Membru huma partijiet kontraenti għall-Konvenzjoni dwar l-Assistenza f’każ ta’ Inċident Nukleari jew Emerġenza Radjoloġika.

               (2)

               Il-Komunità Ewropea għall-Enerġija Atomika għandha tissieħeb fil-Konvenzjoni dwar l-Assistenza f’każ ta’ Inċident Nukleari u Emerġenza Radjoloġika.

         IDDEĊIDIET SKONT KIF ĠEJ:
   Artikolu 1
   L-adeżjoni mal-Konvenzjoni dwar l-Assistenza f’każ ta’ Inċident Nukleari jew Emerġenza Radjoloġika qed tiġi approvata bil-preżenti f’isem il-Komunità Ewropea għall-Enerġija Atomika.
   It-test tal-Konvenzjoni dwar l-Assistenza f’każ ta’ Inċident Nukleari jew Emerġenza Radjoloġika u d-dikjarazzjoni mill-Komunità Ewropea għall-Enerġija Atomika skont id-dispożizzjonijiet tal-Artikolu 14(5)(c) ta’ dik il-Konvenzjoni huma mehmuża ma’ din id-Deċiżjoni.
   Artikolu 2
   L-istrument tal-adeżjoni għandu jiġi ddepożitat għand id-Direttur Ġenerali tal-Aġenzija Internazzjonali għall-Enerġija Atomika, id-depożitarju tal-Konvenzjoni dwar l-Assistenza f’każ ta’ Inċident Nukelari jew Emerġenza Radjoloġija, kemm jista’ jkun malajr wara l-adozzjoni ta’ din id-Deċiżjoni fil-forma ta’ ittra ffirmata mill-Kap tad-Delegazzjoni tal-Kummissjoni Ewropea lill-Organizzazzjonijiet Internazzjonali fi Vjenna.

      Magħmul fi Brussell, 25 ta’ Novembru 2005.

            Għall-Kummissjoni

         Andris PIEBALGS

            Membru tal-Kummissjoni

         KONVENZJONI DWAR L-ASSISTENZA F’KAŻ TA’ INĊIDENT NUKLEARI JEW EMERĠENZA RADJOLOĠIKA

      L-ISTATI PARTIJIET GĦAL DIN IL-KONVENZJONI,
      FILWAQT LI HUMA KONXJI li qed isiru attivitajiet nukleari f’diversi Stati,
      FILWAQT LI JINNUTAW li ttieħdu u qed jittieħdu miżuri komprensivi biex jiġi żgurat livell għoli ta’ sigurtà f’attivitajiet nukleari, immirati biex jevitaw inċidenti nukleari u biex jimminimizzaw il-konsegwenzi ta’ kwalunkwe inċident bħal dan, li kieku kellu jseħħ,
      FILWAQT LI JINSABU XEWQANA li jsaħħu aktar il-kooperazzjoni internazzjonali fl-iżvilupp u fl-użu bla periklu tal-enerġija nukleari,
      FILWAQT LI JINSABU KONVINTI mill-ħtieġa ta’ strument internazzjonali li jiffaċilita l-għoti immedjat ta’ assistenza fil-każ ta’ inċident nukleari jew emerġenza radjoloġika biex itaffu l-konsegwenzi,
      FILWAQT LI JINNUTAW l-utilità ta’ arranġamenti bilaterali u multilaterali dwar l-assistenza reċiproka f’dan il-qasam,
      FILWAQT LI JINNUTAW l-attivitajiet tal-Aġenzija Internazzjonali għall-Enerġija Atomika fl-iżvilupp ta’ linji gwida għal ftehimiet ta’ għanjuna reċiproka f’każi ta’ emerġenza b’rabta ma’ inċident nukleari jew emerġenza radjoloġika,
      FTIEHMU dan li ġej:
      Artikolu 1
      Dispożizzjonijiet ġenerali
      1.   L-Istati Partijiet għandhom jikkooperaw bejniethom u mal-Aġenzija Internazzjonali għall-Enerġija Atomika (minn hawn’il quddiem imsejħa l-“Aġenzija”) skont id-dispożizzjonijiet ta’ din il-Konvenzjoni sabiex jiffaċilitaw l-assistenza immedjata fil-każ ta’ inċident nukleari jew emerġenza radjoloġika biex jimminimizzaw il-konsegwenzi u jipproteġu l-ħajja, il-proprjetà u l-ambjent mill-effetti ta’ rilaxxi radjuattivi.
      2.   Biex jiffaċilitaw din il-kooperazzjoni l-Istati Partijiet jistgħu jiftiehmu dwar arranġamenti bilaterali jew multilaterali jew, fejn jixraq, kombinazzjoni ta’ dawn, biex jiġu evitati jew imminimizzati l-korrmenti u l-ħsarat li jistgħu jirriżultaw f’każ ta’ inċident nukleari jew emerġenza radjoloġika.
      3.   L-Istati Partijiet jitolbu lill-Aġenzija, filwaqt li taġixxi fi ħdan il-qafas tal-Istatut tagħha, biex tuża l-aħjar sforzi tagħha skont id-dispożizzjonijiet ta’ din il-Konvenzjoni biex tippromwovi, tiffaċilita u tappoġġa l-kooperazzjoni bejn l-Istati Partijiet pprovduta f’din il-Konvenzjoni.
      Artikolu 2
      Għoti ta’ assistenza
      1.   Jekk Stat Parti jeħtieġ assistenza f’każ ta’ inċident nukleari jew emerġenza radjoloġika, kemm jekk tali inċident jew emerġenza joriġinaw fit-territorju, fil-ġuriżdizzjoni jew fil-kontroll tiegħu, u kemm jekk le, dan jista’ jitlob għal tali assistenza minn kwalunkwe Stat Parti ieħor, direttament jew permezz tal-Aġenzija, u mill-Aġenzija, jew, fejn jixraq, minn organizzazzjonijiet intergovernattivi internazzjonali oħra (minn hawn ’il quddiem imsejħa “organizzazzjonijiet internazzjonali”).
      2.   Stat Parti li jitlob din l-assistenza għandu jispeċifika l-ambitu u t-tip ta’ assistenza meħtieġa u, fejn ikun prattiku, jagħti lill-parti li tiprovdi l-assistenza bl-informazzjoni meħtieġa sabiex dik il-parti tkun tista’ tiddetermina sa liema punt hija tista’ tilqa’ t-talba. F’każ li ma jkunx prattiku għall-Istat Parti li jagħmel it-talba biex jispeċifika l-ambitu u t-tip ta’ assistenza meħtieġa, l-Istat Parti li jagħmel it-talba u l-parti li tipprovdi l-assistenza għandhom, wara li jikkonsultaw lil xulxin, jiddeċiedu dwar l-ambitu u t-tip ta’ għanjuna meħtieġa.
      3.   Kull Stat Parti li ssirlu talba għal din l-assistenza għandu jiddeċiedi minnufih u jinnotifika lill-Istat Parti li jagħmel it-talba, direttament jew permezz tal-Aġenzija, jekk huwiex f’pożizzjoni li jagħti l-assistenza mitluba, kif ukoll l-ambitu u t-termini tal-assistenza li tista’ tingħata.
      4.   L-Istati Partijiet għandhom, fil-limiti tal-kapaċitajiet tagħhom, jidentifikaw u jinnotifikaw lill-Aġenzija dwar l-esperti, it-tagħmir u l-materjali li jistgħu jkunu disponibbli għall-għoti ta’ assistenza lill-Istati Partijiet l-oħra f’każ ta’ inċident nukleari jew emerġenza radjoloġika kif ukoll it-termini, partikolament dawk finanzjarji, li taħthom din l-assistenza tista’ tingħata.
      5.   Kwalunkwe Stat Parti jista’ jitlob assistenza għal trattament mediku jew għar-rilokazzjoni temporanja fit-territorju ta’ Stat Parti ieħor ta’ persuni involuti f’inċident nukleari jew emerġenza radjoloġika.
      6.   L-Aġenzija għandha twieġeb, skont l-Istatut tagħha u kif previst f’din il-Konvenzjoni, lill-Istat Parti li jagħmel it-talba jew għat-talba ta’ Stat Membru li jitlob għal din l-assistenza fil-każ ta’ inċident nukleari jew emerġenza radjoloġika billi:

                  a.

                  tagħmel disponibbli r-riżorsi xierqa allokati għal dan l-iskop;

                  b.

                  tittrażmetti mill-ewwel it-talba lill-Istati l-oħra u lill-organizzazzjonijiet internazzjonali li, skont l-informazzjoni tal-Aġenzija, jista’ jkollhom ir-riżorsi meħtieġa; u

                  c.

                  jekk tkun mitluba mill-Istat li jagħmel it-talba, tikkoordina l-assistenza li ssir disponibbli fuq livell internazzjonali.

            Artikolu 3
      Direzzjoni u kontroll tal-assistenza
      Sakemm ma jkunx miftiehem mod ieħor:

                  a.

                  fuq livell ġenerali d-direzzjoni, il-kontroll, il-koordinazzjoni u s-superviżjoni tal-assistenza, fit-territorju tal-Istat li jagħmel it-talba, għandhom jaqgħu taħt il-kompetenza ta’ dan tal-aħħar. Il-parti li tipprovdi l-assistenza għandha, fejn din l-assistenza tinvolvi personal, taħtar f’konsultazzjoni mal-Istat li jagħmel it-talba, il-persuna li se tkun responsabbli u żżomm superviżjoni operattiva immedjata fuq l-personal u t-tagħmir fornut minnha. Il-persuna maħtura għandha teżerċita din is-superviżjoni f’kooperazzjoni mal-awtoritajiet kompetenti tal-Istat li jagħmel it-talba;

                  b.

                  l-Istat li jagħmel it-talba għandu jipprovdi, safejn ikun jista’, il-faċilitajiet u s-servizzi lokali għall-amministrazzjoni xierqa u effettiva tal-assistenza. Dan għandu jiżgura wkoll il-protezzjoni tal-personal, tat-tagħmir u tal-materjali miġjuba fit-territorju tiegħu jew f’isem il-parti li tagħmel it-talba għal dan il-għan;

                  c.

                  id-dritt ta’ proprjetà fuq it-tagħmir u l-materjali pprovduti minn kwalunkwe parti matul il-perjodi ta’ assistenza għandu jibqa’ bla mittiefes, filwaqt li jiġi żgurat ir-ritorn tagħhom;

                  d.

                  l-Istat Parti li jipprovdi l-assistenza b’reazzjoni għal talba skont id-dispożizzjonijiet tal-paragrafu 5 tal-Artikolu 2 għandu jikkoordina dik l-assistenza fi ħdan it-territorju tiegħu.

            Artikolu 4
      Awtoritajiet kompetenti u punti ta’ kuntatt
      1.   Kull Stat Parti għandu jgħarraf lill-Aġenzija u lill-Istati Partijiet l-oħra, direttament jew permezz tal-Aġenzija, dwar l-awtoritajiet kompetenti u l-punt ta’ kuntatt tiegħu li huma awtorizzati biex jagħmlu u jirċievu talbiet għal u biex jaċċettaw offerti ta’ assistenza. Dawn il-punti ta’ kuntatt kif ukoll il-punt fokali fi ħdan l-Aġenzija għandhom ikunu disponibbli kontinwament.
      2.   Kull Stat Parti għandu jinforma minnufih lill-Aġenzija dwar kwalunkwe bidla li jista’ jkun hemm fl-informazzjoni msemmija fil-paragrafu 1.
      3.   L-Aġenzija għandha tipprovdi regolarment u bil-ħeffa lill-Istati Partijiet, lill-Istati Membri u lill-organizzazzjonjiet internazzjonali rilevanti l-informazzjoni msemmija fil-paragrafi 1 u 2.
      Artikolu 5
      Funzjonijiet tal-Aġenzija
      L-Istati Partijiet jitolbu lill-Aġenzija, skont id-dispożizzjonijiet tal-paragrafu 3 tal-Artikolu 1 u mingħajr preġudizzju għad-dispożizzjonijiet l-oħra ta’ din il-Konvenzjoni, sabiex:

                  a.

                  tiġbor u xxerred lill-Istati Partijiet u lill-Istati Membri informazzjoni dwar:

                              i.

                              esperti, tagħmir u materjali li jistgħu jkunu disponibbli fil-każ ta’ inċidenti nukleari jew emerġenzi radjoloġiċi;

                              ii.

                              metodoloġiji, tekniki u riżultati disponibbli ta’ riċerki relatati ma’ interventi f’każijiet ta’ inċidenti nukleari jew emerġenzi radjoloġiċi;

                  b.

                  tagħti assistenza lil Stat Parti jew lil Stat Membru meta tiġi mitluba dwar dawn il-ħwejjeġ li ġejjin jew oħrajn xierqa:

                              i.

                              it-tħejjija ta’ pjanijiet ta’ emerġenza fil-każ ta’ inċidenti nukleari u emerġenzi radjoloġiċi kif ukoll ta’ leġiżlazzjoni xierqa;

                              ii.

                              l-iżvilupp ta’ programmi ta’ taħriġ adegwati għall-persunal meta dan jissejjaħ biex jintervjeni f’każijiet ta’ inċidenti nukleari u emerġenzi radjoloġiċi;

                              iii.

                              il-komunikazzjoni ta’ talbiet għall-assistenza u tal-informazzjoni rilevanti f’każ ta’ inċident nukleari jew emerġenza radjoloġika;

                              iv.

                              l-iżvilupp ta’ programmi, proċeduri u normi adegwati għas-sorveljanza tar-radjazzjoni;

                              v.

                              it-twettiq ta’ studji ta’ fattibbiltà sabiex jiġu ddefiniti sistemi adegwati ta’ sorveljanza tar-radjazzjoni;

                  c.

                  tagħmel disponibbli lil Stat Parti jew lil Stat Membru li jitlob l-assistenza fil-każ ta’ inċident nukleari jew emerġenza radjoloġika r-riżorsi xierqa li jiġu allokati sabiex issir evalwazzjoni inizjali tal-inċident jew l-emerġenza;

                  d.

                  toffri lill-Istati Partijiet u lill-Istati Membri s-servizzi tagħha fil-każ ta’ inċident nukleari jew emerġenza radjoloġika;

                  e.

                  tistabbilixxi u żżomm kollegament mal-organizzazzjonijiet internazzjonali rilevanti sabiex tikseb u tiskambja l-informazzjoni u d-dejta rilevanti, u tittrażmetti lista ta’ dawn l-organizzazzjonijiet lill-Istati Partijiet, l-Istati Membri u l-organizzazzjonijiet imsemmija aktar ’il fuq.

            Artikolu 6
      Kunfidenzjalità u dikjarazzjonijiet pubbliċi
      1.   L-Istat li jagħmel it-talba u l-parti li tipprovdi l-assistenza għandhom jiggarantixxu l-kunfidenzjalità ta’ kwalunkwe informazzjoni kunfidenzjali disponibbli lilhom b’rabta mal-assistenza fil-każ ta’ inċident nukleari jew emerġenza radjoloġika. Din l-informazzjoni għandha tintuża esklużivament għall-finijiet tal-assistenza miftiehma.
      2.   Il-parti li tipprovdi l-assistenza għandha tagħmel kull sforz sabiex tikkoordina mal-Istat li jagħmel it-talba qabel ma toħroġ kwalunkwe informazzjoni lill-pubbliku dwar l-assistenza li ngħatat b’rabta ma’ inċident nukleari jew emerġenza radjoloġika.
      Artikolu 7
      Rimborż tal-ispejjeż
      1.   Parti li tipprovdi l-assistenza tista’ toffri l-assistenza tagħha mingħajr spejjeż lill-Istat li jagħmel it-talba. Meta tikkunsidra jekk toffrix l-assistenza fuq din il-bażi, il-parti li tipprovdi l-assistenza għandha tqis:

                  a.

                  in-natura tal-inċident nukleari jew l-emerġenza radjoloġika;

                  b.

                  il-post tal-oriġini tal-inċident nukleari jew l-emerġenza radjoloġika;

                  c.

                  il-ħtiġiet tal-pajjiżi li qed jiżviluppaw;

                  d.

                  il-ħtiġiet partikolari tal-pajjiżi li m’għandhomx faċilitajiet nukleari; u

                  e.

                  kwalunkwe fatturi rilevanti oħra.

            2.   Meta l-assistenza tingħata kollha kemm hi jew parzjalment fuq bażi ta’ rimborż, l-Istat li jagħmel it-talba għandu jirrimborża lill-parti li tipprovdi l-assistenza għall-ispejjeż li jkunu saru għas-servizzi pprovduti minn persuni jew organizzazzjonijiet li jaġixxu f’ismu, u għall-ispejjeż kollha li jkunu saru b’rabta ma’ din l-assistenza, sakemm dawn l-ispejjeż ma jkunux tħallsu direttament mill-Istat li jagħmel it-talba. Sakemm mhux miftiehem mod ieħor, ir-rimborż għandu jsir fil-pront wara li l-parti li tipprovdi l-assistenza tkun ippreżentat it-talba tagħha għar-rimborż lill-Istat li jagħmel it-talba u, fir-rigward ta’ spejjeż minbarra spejjeż lokali, ikun trasferibbli b’mod liberu.
      3.   Minkejja l-paragrafu 2, il-parti li tipprovdi l-assistenza tista’ fi kwalunkwe żmien tirrinunzja, jew tiftiehem li tiddifferixxi, ir-rimborż kollu jew parti minnu. Meta jikkunsidraw din ir-rinunzja jew dan il-posponiment, il-partijiet li jipprovdu l-assistenza għandhom jikkunsidraw sew il-ħtiġiet tal-pajjiżi li qed jiżviluppaw.
      Artikolu 8
      Privileġġi, immunitajiet u faċilitajiet
      1.   L-Istat li jagħmel it-talba għandu jagħti lill-persunal tal-parti li tipprovdi l-assistenza u lill-persunal li jaġixxi f’ismu l-privileġġi, l-immunitajiet u l-faċilitajiet meħtieġa għat-twettiq tal-funzjonijiet ta’ assistenza tagħhom.
      2.   L-Istat li jagħmel it-talba għandu jagħti l-privileġġi u l-immunitajiet li ġejjin lill-persunal tal-parti li tipprovdi l-assistenza jew lill-persunal li jaġixxi f’ismu li jkun ġie notifikat kif jixraq u li jiġi aċċettat mill-Istat li jagħmel it-talba:

                  a.

                  immunità minn arrest, dentenzjoni u proċedimenti legali, li jaqgħu taħt il-kompetenza tal-ġuriżdizzjoni kriminali, ċivili u amministrattiva tal-Istat li jagħmel it-talba, fir-rigward ta’ atti jew ommissjonijiet fit-twettiq tad-dmirijiet tagħhom; u

                  b.

                  eżenzjoni minn taxxi, dazji jew imposti oħra, ħlief għal dawk li normalment ikunu inkorporati fil-prezz tal-oġġetti jew li jitħallsu għas-servizzi mwettqa, fir-rigward tat-twettiq tal-funzjonjijiet ta’ assistenza tagħhom.

            3.   L-Istat li jagħmel it-talba għandu:

                  a.

                  jagħti lill-parti li tipprovdi l-assistenza eżenzjoni minn taxxi, dazji jew imposti oħra fuq it-tagħmir u l-proprjetà li tinġieb fit-territorju tal-Istat li jagħmel it-talba mill-parti li tipprovdi l-assistenza għall-finijiet ta’ assistenza; u

                  b.

                  jagħti immunità kontra l-konfiska, is-sekwestru jew ir-rekwiżizzjoni ta’ dan it-tagħmir u proprjetà.

            4.   L-Istat li jagħmel it-talba għandu jiżgura r-ritorn ta’ dan it-tagħmir u l-proprjetà. Jekk ikun mitlub mill-parti li tipprovdi l-assistenza, l-Istat li jagħmel it-talba għandu jagħmel l-arranġamenti, sakemm ikun possibbli li jagħmel dan, għad-dekontaminazzjoni meħtieġa tat-tagħmir rekuperabbli involut fl-assistenza qabel ma dan jiġi rritornat.
      5.   L-Istat li jagħmel it-talba għandu jiffaċilita d-dħul, is-soġġorn u t-tluq mit-territorju nazzjonali tiegħu tal-persunal innotifikat skont id-dispożizzjonijiet tal-paragrafu 2 u tat-tagħmir u l-proprjetà involuti fl-assistenza.
      6.   Xejn f’dan l-Artikolu ma jeħtieġ li l-Istat li jagħmel it-talba jikkonċedi liċ-ċittadini jew lir-residenti permanenti tiegħu bil-privileġġi u l-immunitajiet previsti fil-paragrafi preċedenti.
      7.   Mingħajr preġudizzju għall-privileġġi u l-immunitajiet, il-benefiċjarji kollha li jgawdu minn dawn il-privileġġi u immunitajiet skont dan l-Artikolu għandhom id-dmir li josservaw il-liġijiet u r-regolamenti tal-Istat li jagħmel it-talba. Għandhom ukoll id-dmir li ma jindaħlux fl-affarijiet interni tal-Istat li jagħmel it-talba.
      8.   Xejn f’dan l-Artikolu ma jippreġudika d-drittijiet u l-obbligi fir-rigward tal-privileġġi u l-immunitajiet konċessi skont ftehimiet internazzjonali oħra jew ir-regoli tad-dritt internazzjonali.
      9.   Meta jiffirma, jirratifika, jaċċetta, japprova jew jaderixxi din il-Konvenzjoni, Stat jista’ jiddikjara li hu ma jikkunsidrax lilu nnifsu marbut, b’mod sħiħ jew parzjali, bid-dispożizzjonijiet tal-paragrafi 2 u 3.
      10.   Stat Parti li jagħmel dikjarazzjoni skont id-dispożizzjonijiet tal-paragrafu 9 jista’ fi kwalunkwe żmien jirtiraha permezz ta’ notifika li tintbagħat lid-depożitarju.
      Artikolu 9
      Tranżitu ta’ persunal, tagħmir u proprjetà
      Kull Stat Parti għandu, fuq talba tal-Istat li jagħmel it-talba jew tal-parti li tipprovdi l-assistenza, jagħmel ħiltu biex jiffaċilita t-tranżitu mit-territorju tiegħu ta’ persunal, tagħmir u proprjetà nnotifikati kif meħtieġ li jkunu involuti fl-assistenza lejn u mill-Istat li jagħmel it-talba.
      Artikolu 10
      Talbiet u kumpens
      1.   L-Istati Partijiet għandhom jikkooperaw mill-qrib sabiex jiffaċilitaw is-soluzzjoni ta’ proċeduri u talbiet legali u skont dan l-Artikolu.
      2.   Sakemm mhux miftiehem mod ieħor, f’każ ta’ mewt jew korriment ta’ persuni, ħsara jew telf ta’ proprjetà, jew dannu għall-ambjent li jiġu kkawżati fit-territorju tiegħu jew f’żona oħra taħt il-ġuriżdizzjoni jew il-kontroll tiegħu waqt li tkun qed tingħata l-assistenza, l-Istat li jagħmel talba għandu:

                  a.

                  joqgħod lura milli jiftaħ proċeduri legali kontra l-parti li tipprovdi l-assistenza jew il-persuni jew entitajiet legali oħra li jaġixxu f’ismu;

                  b.

                  jassumi responsabbiltà biex jittratta l-proċeduri legali u t-talbiet minn partijiet terzi kontra l-parti li tipprovdi l-assistenza jew kontra persuni u entitajiet legali oħra li jaġixxu f’isimha;

                  c.

                  jipproteġi lill-parti li tipprovdi l-assistenza jew lil persuni fiżiċi u ġuridiċi oħra li jaġixxu f’ismu kontra l-proċeduri legali u t-talbiet imsemmija fis-subparagrafu (b); u

                  d.

                  jikkumpensa lill-parti li tipprovdi l-assistenza jew lil persuni jew entitajiet legali oħra li jaġixxu f’ismu għall-:

                              i.

                              mewt ta’ jew korriment ta’ persunal tal-parti li tipprovdi l-assistenza jew lil persuni li jaġixxu f’isimha;

                              ii.

                              telf ta’ jew ħsara lil tagħmir jew materjali mhux konsumabbli relatati mal-assistenza;

            ħlief f’każijiet ta’ mġiba ħażina volontarja mill-individwi li jikkawżaw il-mewt, il-korriment, it-telf jew il-ħsara.
      3.   Dan l-Artikolu ma jostakolax l-kumpens jew l-indennizz previsti taħt kwalunkwe ftehim internazzjonali applikabbli jew il-liġi nazzjonali ta’ kwalunkwe Stat.
      4.   Xejn f’dan l-Artikolu ma jeħtieġ li l-Istat li jagħmel it-talba japplika d-dispożizzjonijiet tal-paragrafu 2 b’mod sħiħ jew parzjali fir-rigward taċ-ċittadini jew ir-residenti permanenti tiegħu.
      5.   Meta jiffirma, jirratifika, jaċċetta, japprova jew jaderixxi ma’ din il-Konvenzjoni, Stat jista’ jiddikjara:

                  a.

                  li ma jikkunsidrax lilu nnifsu marbut b’mod sħiħ jew parzjali bis-dispożizzjonijiet tal-paragrafu 2;

                  b.

                  li hu mhux se japplika d-dispożizzjonijiet tal-paragrafu 2 b’mod sħiħ jew parzjali f’każijiet ta’ negliġenza serja mill-individwi li kkawżaw il-mewt, il-korriment, it-telf jew il-ħsara.

            6.   Stat Parti li jkun għamel dikjrazzjoni skont id-dispożizzjonijiet tal-paragrafu 5 jista’, fi kwalunkwe żmien, jirtiraha b’notifika li tintbagħat lid-depożitarju.
      Artikolu 11
      Terminazzjoni tal-assistenza
      L-Istat li jagħmel it-talba jew il-parti li tipprovdi l-assistenza jistgħu fi kwalunkwe żmien, wara konsultazzjonijiet xierqa u b’notifika bil-miktub, jtolbu għat-terminazzjoni tal-assistenza li tkun ġiet irċevuta jew ingħatat skont din il-Konvenzjoni. Ladarba ssir din it-talba, il-partijiet involuti għandhom jikkonsultaw lil xulxin sabiex jagħmlu l-arranġamenti għall-konklużjoni xierqa tal-assistenza.
      Artikolu 12
      Relazzjonijiet ma’ ftehimiet internazzjonali oħra
      Din il-Konvenzjoni ma tippreġudikax id-drittijiet u l-obbligi reċiproċi tal-Istati Partijiet taħt ftehimiet internazzjonali eżistenti, li huma relatati ma’ kwistjonijiet koperti b’din il-Konvenzjoni, jew taħt ftehimiet internazzjonali eventwali li jiġu stipulati b’mod konformi mal-finijiet u l-għanijiet ta’ din il-Konvenzjoni.
      Artikolu 13
      Soluzzjoni ta’ kwistjonijiet
      1.   F’każ ta’ kwistjoni bejn Stati Partijiet, jew bejn Stat Parti u l-Aġenzija, rigward l-interpretazzjoni jew l-applikazzjoni ta’ din il-Konvenjoni, il-partijiet fil-kwistjoni għandhom jikkonsultaw lil xulxin bil-għan li jsolvu l-kwistjoni b’negozjar jew bi kwalunkwe mezz paċifiku ieħor ta’ soluzzjoni ta’ kwistjonijiet li jkun aċċettabbli għalihom.
      2.   Jekk kwistjoni ta’ dan it-tip bejn l-Istati Partijiet ma tissolviex fi żmien sena mit-talba għall-konsultazzjoni skont id-dispożizzjonijiet tal-paragrafu 1, din għandha, fuq it-talba ta’ kwalunkwe parti f’din il-kwistjoni, titressaq għall-arbitraġġ jew tiġi referuta quddiem il-Qorti Internazzjonali tal-Ġustizzja għal deċiżjoni. Meta kwistjoni titressaq għall-arbitraġġ, jekk, fi żmien sitt xhur mid-data tat-talba, il-partijiet fil-kwistjoni ma jilħqux ftehim dwar l-organizzazzjoni tal-arbitraġġ, parti minnhom tista’ titlob lill-President tal-Qorti Internazzjonali tal-Ġustizzja jew lis-Segretarju Ġenerali tan-Nazzjonijiet Uniti biex jaħtru arbitru wieħed jew aktar. F’każijiet ta’ talbiet konfliġġenti mill-partijiet fil-kwistjoni, it-talba lis-Segretarju Ġenerali tan-Nazzjonijiet Uniti għandu jkollha prijorità.
      3.   Meta jiffirma, jirratifika, jaċċetta, japprova jew jaderixxi ma; din il-Konvenzjoni, Stat jista’ jiddikjara li hu ma jikkunsidrax lilu nnifsu bħala marbut b’waħda mill-proċeduri, jew biż-żewġ proċeduri, tas-soluzzjoni ta’ kwistjonijiet previsti fil-paragrafu 2. L-Istati Partijiet l-oħra ma jintrabtux bi proċedura ta’ soluzzjoni ta’ kwistjonijiet prevista fil-paragrafu 2 fir-rigward ta’ Stat Parti li għalih din id-dikjarazzjoni tkun fis-seħħ.
      4.   Stat Parti li jagħmel dikjarazzjoni skont id-dispożizzjonijiet tal-paragrafu 3 jista’, fi kwalunkwe żmien, jirtiraha b’notifika li tintbagħat lid-depożitarju.
      Artikolu 14
      Dħul fis-seħħ
      1.   Din il-Konvenzjoni għandha tkun miftuħa għall-iffirmar mill-Istati kollha u n-Namibja, rappreżentata mill-Kunsill tan-Nazzjonijiet għan-Namibja, fil-Kwartieri Ġenerali tal-Aġenzija Internazzjonali għall-Enerġija Atomika fi Vjenna u fil-Kwartieri Ġenerali tan-Nazzjonijiet Uniti fi New York, mis-26 ta’ Settembru 1986 u s-6 ta’ Ottubru 1986 rispettivament, sad-dħul fis-seħħ tagħha jew għal tnax-il xahar, skont liema perjodu jkun l-itwal.
      2.   Kwalunkwe Stat u n-Namibja, din tal-aħħar rappreżentata mill-Kunsill tan-Nazzjonijiet Uniti għan-Namibja, jistgħu jesprimu l-kunsens tagħhom li jintrabtu b’din il-Konvenzjoni billi jiffirmaw, jew billi jiddepożitaw strument ta’ ratifikazzjoni, aċċettazzjoni jew approvazzjoni wara l-iffirmar soġġett għar-ratifikazzjoni, l-aċċettazzjoni jew l-approvazzjoni, jew permezz tad-depożitu ta’ strument ta’ adeżjoni. L-istrumenti tar-ratifikazzjoni, l-aċċettazzjoni, l-approvazzjoni jew l-adeżjoni għandhom jiġu ddepożitati għand id-depożitarju.
      3.   Din il-Konvenzjoni tidħol fis-seħħ tletin jum wara li tliet Stati jkunu esprimew il-kunsens tagħhom li jintrabtu.
      4.   Għal kull Stat li jesprimi l-kunsens tiegħu li jintrabat b’din il-Konvenzjoni wara d-dħul fis-seħħ tagħha, din il-Konvenzjoni għandha tidħol fis-seħħ għal dak l-Istat wara tletin jum mid-data li fiha jkun esprima l-kunsens tiegħu.

                  5.

                              a.

                              Din il-Konvenzjoni għandha tibqa’ miftuħa għall-adeżjoni, kif previst f’dan l-Artikolu, tal-organizzazzjonijiet internazzjonali u tal-organizzazzjonijiet ta’ integrazzjoni reġjonali, ikkostitwiti minn Stati sovrani, li jkollhom il-kompetenzi fir-rigward tan-negozjar, il-konklużjoni u l-applikazzjoni ta’ ftehimiet internazzjonali fir-rigward ta’ kwistjonijiet koperti b’din il-Konvenzjoni.

                              b.

                              Fi kwistjonijiet li jaqgħu fil-kompetenza tagħhom dawn l-organizzazzjonijiet għandhom, waqt li jaġixxu f’isimhom stess, jeżerċitaw id-drittijiet u jissodisfaw l-obbligi li din il-Konvenzjoni tattribwixxi lill-Istati Partijiet.

                              c.

                              Meta tiddepożita l-istrumenti tal-adeżjoni tagħha, din l-organizzazzjoni għandha tikkomunika lid-depożitarju dikjarazzjoni li tindika safejn hija kompetenti fir-rigward tal-kwistjonijiet inklużi f’din il-Konvenzjoni.

                              d.

                              Din l-organizzazzjoni m’għandux ikollha vot addizzjonali minbarra dawk tal-Istati Membri tagħha.

            Artikolu 15
      Applikazzjoni provviżorja
      Stat jista’, malli jiffirma jew f’data aktar tard qabel mal-Konvenzjoni tidħol fis-seħħ fir-rigward tiegħu, jiddikjara li se japplika din il-Konvenzjoni b’mod provviżorju.
      Artikolu 16
      Emendi
      1.   Stat Parti jista’ jipproponi emendi għal din il-Konvenzjoni. L-emenda proposta għandha tiġi ppreżentata lid-depożitarju li għandu jgħaddiha immedjatament lill-Istati Partijiet l-oħra kollha.
      2.   Jekk il-maġġornaza tal-Istati Partijiet jitolbu lid-depożitarju biex isejjaħ konferenza sabiex jiġu kkunsidrati l-emendi proposti, id-depożitarju għandu jistieden lill-Istati Partijiet kollha biex jattendu għal din il-konferenza li tista’ tibda mhux iktar qabel minn tletin jum wara li tkun ħarġet l-istedina għall-konferenza. Kwalunkwe emenda adottata fil-konferenza b’maġġoranza ta’ żewġ terzi tal-Partijiet Stati kollha għandha tiġi stabbilita fi protokoll li jkun miftuħ għall-iffirmar fi Vjenna u fi New York mill-Istati Partijiet kollha.
      3.   Il-protokoll jidħol fis-seħħ tletin jum wara li tliet Stati jkunu esprimew il-kunsens tagħhom li jintrabtu. Għal kull Stat li jesprimi l-kunsens tiegħu li jintrabat bil-protokoll wara d-dħul fis-seħħ tiegħu, il-protokoll jidħol fis-seħħ għal dak l-Istat tletin jum wara d-data li fiha jkun esprima l-kunsens tiegħu li jintrabat.
      Artikolu 17
      Denunzja
      1.   Stat Parti jista’ jiddenunzja din il-Konvenzjoni b’notifika bil-miktub lid-depożitarju.
      2.   Id-denunzja għandha tidħol fis-seħħ sena wara d-data li fiha d-depożitarju jkun irċieva n-notifika.
      Artikolu 18
      Depożitarju
      1.   Id-Direttur Ġenerali tal-Aġenzija huwa d-depożitarju ta’ din il-Konvenzjoni.
      2.   Id-Direttur Ġenerali tal-Aġenzija għandu jinnotifika minnufih lill-Istati Partijiet u lill-Istati l-oħra dwar:

                  a.

                  kull firma ta’ din il-Konvenzjoni jew tal-protokolli ta’ emenda;

                  b.

                  kull depożitu ta’ strument ta’ ratifikazzjoni, aċċettazzjoni, approvazzjoni jew adeżjoni li jikkonċerna din il-Konvenzjoni jew il-protokolli ta’ emenda;

                  c.

                  kull dikjarazzjoni jew l-irtirar ta’ din skont id-dispożizzjonijiet tal-Artikoli 8, 10 u 13;

                  d.

                  kull dikjarazzjoni ta’ applikazzjoni provviżorja ta’ din il-Konvenzjoni skont id-dispożizzjonijiet tal-Artikolu 15;

                  e.

                  id-dħul fis-seħħ ta’ din il-Konvenzjoni u ta’ kwalunkwe emenda għal din; u

                  f.

                  kull denunzja magħmula skont id-dispożizzjonijiet tal-Artikolu 17.

            Artikolu 19
      Testi awtentiċi u kopji awtentikati
      L-oriġinal ta’ din il-Konvenzjoni, li l-verżjoni Għarbija, Ċiniża, Ingliża, Franċiża, Russa u Spanjola tagħha huma awtentiċi b’mod indaqs, għandha tkun iddepożitata mad-Direttur Ġenerali tal-Aġenzija Internazzjonali għall-Enerġija Atomika li għandu jibgħat kopji ċċertifikati ta’ dan lill-Istati Partijiet u lill-Istati l-oħra kollha.
      B’XHIEDA TA’ DAN il-firmatarji, debitament awtorizzati, iffirmaw din il-Konvenzjoni, li hija miftuħa għall-iffirmar kif previst fil-paragrafu 1 tal-Artikolu 14.
      ADOTTATA mill-Konferenza Ġenerali tal-Aġenzija Internazzjonali għall-Enerġija Atomika, li ltaqgħet waqt sessjoni straordinarja fi Vjenna fis-sitta u għoxrin jum ta’ Settembru elf disa’ mija u sitta u tmenin.

      Id-Dikjarazzjoni msemmija fl-Artikolu 14(5)(c) tal-Konvenzjoni dwar l-Assistenza fil-każ ta’ Inċident Nukleari jew Emerġenza Radjoloġika
      Il-Komunità tippossjedi kompetenzi, maqsuma mal-Istati Membri tagħha, fil-qasam tal-assistenza fil-każ ta’ emerġenza radjoloġika, safejn hu previst bid-dispożizzjonijiet tal-Artikolu 2(b) u d-dispożizzjonijiet rilevanti tat-Titolu II, Kapitolu 3 “Saħħa u Sigurtà” tat-Trattat li jistabbilixxi l-Komunità Ewropea għall-Enerġija Atomika.


title: Id-Deċiżjoni Nru 451/2003/KE tal-Parlament Ewropew u tal-Kunsill tas-27 ta' Frar 2003 li temenda Deċiżjoni Nru 253/2000/KE li tistabbilixxi t-tieni fażi tal-programm ta' azzjoni tal-Komunità fil-qasam ta' l-edukazzjoni Socrates

text:
Avviż Legali Importanti

|

32003D0451

Official Journal L 069 , 13/03/2003 P. 0006 - 0007

		Id-Deċiżjoni Nru 451/2003/KE tal-Parlament Ewropew u tal-Kunsilltas-27 ta' Frar 2003li temenda Deċiżjoni Nru 253/2000/KE li tistabbilixxi t-tieni fażi tal-programm ta' azzjoni tal-Komunità fil-qasam ta' l-edukazzjoni "Socrates"IL-PARLAMENT EWROPEW U L-KUNSILL TA' L-UNJONI EWROPEAWara li kkunsidraw it-Trattat li jistabbilixxi l-Komunitajiet Ewropej, u b'mod partikolari l-Artikoli 149 u 150 tiegħu,Wara li kkunsidraw il-proposta mressqa mill-Kummissjoni [1],Wara li kkunsidraw l-opinjoni tal-Kumitat Ekonomiku u Soċjali Ewropew [2],Wara konsultazzjoni mal-Kumitat tar-Reġjuni,Filwaqt li jaġixxu bi qbil mal-proċedura stabbilita fl-Artikolu 251 tat-Trattat [3],Billi:(1) Taqsima IV, Punt B.2 ta' l-Anness mad-Deċiżjoni Nru 253/2000/KE tal-Parlament Ewropew u tal-Kunsill [4] tistabbilixxi li għajnuna tal-Komunità lejn ir-realizzazzjoni ta' proġetti magħżula għal fondi skond il-programm ta' azzjoni tal-Komunità fil-qasam ta' l-edukazzjoni "Socrates" (hawnhekk iżjed 'il quddiem imsejjaħ il-"programm") ma taqbiżx normalment 75 % ta' l-ispejjeż totali tal-proġett, ħlief fil-każi ta' miżuri magħhom.(2) Deċiżjoni Nru 819/95/KE tal-Parlament Ewropew u tal-Kunsill ta' l-14 ta' Marzu 1995 tistabbilixxi l-programm ta' azzjoni tal-Komunità "Socrates" [5] ma stipulatx livell minimu ta' kofinanzjament.(3) Proġetti fl-azzjonijiet deċentralizzati tal-programm ma jistgħux iseħħu mingħajr kontribuzzjoni sinifikanti bħal ħin minn staff u appoġġ infrastrutturali mill-organizzazzjonijiet involuti fl-assoċċjazzjoni tal-proġett. L-assistenza tal-Komunità awtorizzata għal dawn il-proġetti ma tkoprix l-ispejjeż tal-kontribuzzjonijiet ta' dawn l-istaff, imma tista' tkopri sa' 100 % ta' spejjeż oħra li ntefqu fir-realizzazzjoni tal-proġett.(4) Il-grupp li hu mmirat għal dawn il-proġetti hu primarjament istituzzjonijiet żgħar bħal skejjel u istituzzjonijiet ta' edukazzjoni għall-adulti, li ġeneralment għandhom riżorsi amministrattivi limitati.(5) Il-Komunità ma ħtiġitx qabel minn istituzzjonijiet li qed jipparteċipaw f'proġetti fl-azzjonijiet deċentralizzati tal-programm biex jipprovdu informazzjoni dwar l-ispiża tal-kontribuzzjoni ta' l-istaff li huma jimpjegaw biex jirrealizzaw dawn il-proġetti.(6) Is-somma awtorizzata bħala għajnuna mill-Komunità għal proġetti f'azzjonijiet deċentralizzati tal-programm hi żgħira, madwar EUR 3315 fl-2000.(7) Il-Parlament Ewropew fir-Resoluzzjoni tiegħu tat-28 ta' Frar 2002 dwar l-implimentazzjoni tal-programm "Socrates" wera tħassib dwar il-proċeduri amministrattivi disproporzjonalment onerużi għall-benefiċjarji ta' konċessjonijiet żgħar, speċjalment skond l-azzjoni Comenius, u talab lill-Kummissjoni biex tipproponi kull tibdil leġislattiv neċessarju biex titneħħa l-ħtieġa ta' kofinanzjament għal dawk il-konċessjonijiet.(8) Il-Kummissjoni fil-"White Paper" tagħha - Parti II – Pjan t'Azzjoni ntitolat Riformi għall-Kummissjoni kkommettiet ruħha biex ittejjeb u tissimplifika l-proċeduri interni u esterni tagħha, sakemm jirrelataw ma' istituzzjonijiet oħra, Stati Membri u ċittadini.(9) M'hux konsistenti mal-prinċipji ta' simplifikazzjoni u proporzjonalità li tiġi applikata ħtieġa ġdida fuq l-istituzzjonijiet li qed jipparteċipaw fil-proġett fl-azzjonijiet deċentralizzati tal-programm biex tiġġustifika l-kontribuzzjoni lejn ir-realizzazzjoni tagħhom bl-għajnuna ta' l-istaff impjegati minn dawn l-istituzzjonijiet, biex jiġi muri biss li l-għajnuna tal-Komunità ma taqbiżx normalment 75 % ta' l-ispejjeż totali tal-proġett.(10) Hemm bżonn għalhekk li tiġi emendata d-disposizzjoni li hemm fl-ewwel paragrafu ta' Taqsima IV, Punt B.2 ta' l-Anness mad-Deċiżjoni Nru 253/2000/KE biex titħalla flessibiltà xierqa fl-applikazzjoni ta' dan il-ftehim ta' kofinanzjament,IDDEĊIDEW DAN LI ĠEJ:Artikolu 1L-ewwel paragrafu tat-Taqsima IV, Punt B.2 ta' l-Anness mad-Deċiżjoni Nru 253/2000/KE għandu jiġi mibdul b'dan li ġej:"Bħala regola ġenerali, l-għajnuna finanzjarja Komunitarja awtorizzata għal proġetti taħt dan il-programm hi maħsuba parzjalment biex tikkumpensa l-estimu ta' l-ispiża li hi neċessarja biex jitwettqu l-attivitajiet miftiehma u tista' tkopri perijodu massimu ta' tliet snin, bla ħsara għal reviżjoni perjodika tal-progress li jintlaħaq. Skond il-prinċipju ta' kofinanzjament, il-kontribuzzjoni tal-benefiċjarju tista' tkun bħala provvediment ta' persunal u/jew infrastruttura neċessarja għar-realizzazzjoni tal-proġett. Għajnuna tista' tiġi awtorizzata bil-quddiem biex ikunu jistgħu jseħħu żjarat preparatorji rigward il-proġetti msemmija."Artikolu 2Din id-Deċiżjoni għandha tidħol fis-seħħ fl-20 ġurnata ta' wara dik tal-pubblikazzjoni tagħha fil-Ġurnal Uffiċjali ta' l-Unjoni Ewropea.Magħmula fi Brussel, fis-27 ta' Frar 2003.Għall-Parlament EwropewIl-PresidentP. CoxGħall-KunsillIl-PresidentM. Chrisochoïdis[1] ĠUC 203 E, tas-27.8.2002, p. 133.[2] ĠU C 241, tas-7.10.2002, p. 97.[3] L-opinjoni tal-Parlament Ewropew tat-3 ta' Settembru 2002 (għadha m'hux ippublikata fil-Ġurnal Uffiċjali) u d-Deċiżjoni tal-Kunsill tas-27 ta' Frar 2003.[4] ĠU L 28, tat-3.2.2000, p. 1.[5] ĠU L 87, ta' l-20.4.1995, p. 10. Deċiżjoni kif l-aħħar emendata bid-Deċiżjoni Nru 68/2000/KE (ĠU L 10, ta' l-14.1.2000, p. 1).--------------------------------------------------


title: Deċiżjoni tal-Kunsill (UE) 2016/1062 tal-24 ta' Mejju 2016 dwar il-konklużjoni f'isem l-Unjoni Ewropea ta' Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu

text:
               1.7.2016

               MT

               Il-Ġurnal Uffiċjali tal-Unjoni Ewropea

               L 177/1

         DEĊIŻJONI TAL-KUNSILL (UE) 2016/1062
   tal-24 ta' Mejju 2016
   dwar il-konklużjoni f'isem l-Unjoni Ewropea ta' Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a) tat-tieni subparagrafu tal-Artikolu 218(6) tiegħu u mal-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               L-Unjoni u r-Repubblika tal-Liberja nnegozjaw Ftehim ta' Sħubija dwar is-Sajd Sostenibbli (minn hawn 'il quddiem imsejjaħ “il-Ftehim”) u Protokoll ta' Implimentazzjoni tiegħu (minn hawn 'il quddiem imsejjaħ “il-Protokoll”), li jagħti lill-bastimenti tal-Unjoni opportunitajiet tas-sajd fl-ilmijiet li tagħhom ir-Repubblika tal-Liberja għandha s-sovranità jew il-ġurisdizzjoni fir-rigward tas-sajd.

               (2)

               Dawn il-Ftehim u l-Protokoll ġew iffirmati skont id-Deċiżjoni tal-Kunsill (UE) 2015/2312 (2) u japplikaw b'mod provviżorju mid-9 ta' Diċembru 2015.

               (3)

               Il-Ftehim stabbilixxa Kumitat Konġunt li huwa responsabbli għall-monitoraġġ tat-twettiq, l-interpretazzjoni u l-applikazzjoni tal-Ftehim. Barra minn hekk, il-Kumitat Konġunt jista' japprova ċerti modifiki għall-Protokoll. Sabiex jiffaċilita l-approvazzjoni ta' tali modifiki, huwa xieraq li l-Kummissjoni tingħata s-setgħa, soġġetta għal kondizzjonijiet speċifiċi, li tapprovahom skont proċedura simplifikata..

               (4)

               Il-Ftehim u l-Protokoll għandhom jiġu approvati,

         ADOTTA DIN ID-DEĊIŻJONI:
   Artikolu 1
   Il-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u l-Protokoll ta' Implimentazzjoni tiegħu huma b'dan approvati f'isem l-Unjoni.
   Artikolu 2
   Il-President tal-Kunsill għandu, f'isem l-Unjoni, jagħti n-notifiki previsti fl-Artikolu 16 tal-Ftehim u fl-Artikolu 13 tal-Protokoll. (3)

   Artikolu 3
   Soġġetta għad-dispożizzjonijiet u għall-kundizzjonijiet stabbiliti fl-Anness għal din id-Deċiżjoni, il-Kummissjoni għandha tingħata s-setgħa li tapprova, f'isem l-Unjoni, il-modifiki għall-Protokoll fil-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-24 ta' Mejju 2016.

            Għall-Kunsill

            Il-President

         A.G. KOENDERS

      (1)  Kunsens tal-10 ta' Mejju 2016 (għandu mhux ippubblikat f'Il-Ġurnal Uffiċjali).

      (2)  Deċiżjoni tal-Kunsill (UE) 2015/2312 tat-30 ta' Novembru 2015 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu (ĠU L 328, 12.12.2015, p. 1).

      (3)  Id-data tad-dħul fis-seħħ tal-Ftehim u tal-Protokoll ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      ANNESS

         Il-kamp ta' applikazzjoni tas-setgħat mogħtija u l-proċedura biex tiġi stabbilita l-pożizzjoni tal-Unjoni fil-Kumitat Konġunt

                  (1)

                  Il-Kummissjoni għandha tkun awtorizzata tinnegozja mar-Repubblika tal-Liberja u, fejn ikun xieraq u sakemm tkun konformi mal-punt 3 ta' dan l-Anness, tapprova l-emendi fil-Protokoll fejn jidħlu l-kwistjonijiet li ġejjin:

                              (a)

                              ir-reviżjoni tal-opportunitajiet tas-sajd, u konsegwentement, tal-kontribuzzjoni finanzjarja rilevanti, u deċiżjoni dwar sajd sperimentali, f'konformità mal-Artikoli 6 u 7 tal-Protokoll;

                              (b)

                              deċiżjonijiet dwar il-modalitajiet tal-appoġġ settorjali f'konformità mal-Artikolu 4 tal-Protokoll;

                              (c)

                              deċiżjoni dwar miżuri sabiex tiġi żgurata l-ġestjoni sostenibbli tar-riżorsi tas-sajd f'konformità mal-Artikolu 5(5) tal-Protokoll;

                              (d)

                              deċiżjoni dwar id-dispożizzjonijiet tekniċi tal-Protokoll u tal-Anness tiegħu f'konformità mal-Artikolu 6(2) tal-Protokoll.

                  (2)

                  Fil-Kumitat Konġunt, l-Unjoni għandha:

                              (a)

                              taġixxi skont l-għanijiet li hija ssegwi fil-qafas tal-Politika Komuni tas-Sajd;

                              (b)

                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-Politika Komuni tas-Sajd; u

                              (c)

                              tippromwovi pożizzjonijiet li huma konsistenti mar-regoli rilevanti adottati mill-Organizzazzjonijiet Reġjonali tal-Ġestjoni tas-Sajd u fil-kuntest tal-ġestjoni konġunta min-naħa tal-Istati kostali.

                  (3)

                  Meta waqt laqgħa tal-Kumitat Konġunt ikun maħsub li tiġi adottata deċiżjoni dwar l-emendi fil-Protokoll imsemmija fil-punt 1, għandhom jittieħdu l-passi meħtieġa sabiex jiġi żgurat li l-pożizzjoni li għandha tittieħed f'isem l-Unjoni tkun tqis l-aħħar informazzjoni statistika, bijoloġika u rilevanti oħra li tkun intbagħtet lill-Kummissjoni.
                  Għal dan il-għan u abbażi ta' dik l-informazzjoni, is-servizzi tal-Kummissjoni għandhom jaħsbu minn kmieni biżżejjed qabel il-laqgħa rilevanti tal-Kumitat Konġunt biex lill-Kunsill jew lill-korpi preparatorji tiegħu jibagħtulhom dokument li jkun jispjega fid-dettall l-elementi speċifiċi tal-pożizzjoni proposta tal-Unjoni, għall-analiżi u għall-approvazzjoni tagħhom.
                  Fejn jidħlu l-kwistjonijiet imsemmija fil-punt 1(a), il-Kunsill għandu japprova l-pożizzjoni prevista tal-Unjoni b'maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata, ħlief meta għadd ta' Stati Membri li jkun daqs minoranza li timblokka joġġezzjonaw għaliha waqt laqgħa tal-korp preparatorju tal-Kunsill jew fi żmien għoxrin jum minn meta jasal id-dokument ta' tħejjija, skont liema minnhom tiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
                  Jekk, waqt il-bqija tal-laqgħat, fosthom dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tkun tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.

                  (4)

                  Fiż-żmien dovut, il-Kummissjoni hija mistiedna tieħu l-passi kollha meħtieġa sabiex tiżgura s-segwitu tad-deċiżjoni tal-Kumitat Konġunt, fosthom, fejn ikun xieraq, billi tippubblika d-deċiżjoni rilevanti f'Il-Ġurnal Uffiċjali tal-Unjoni Ewropea u billi tressaq il-proposti meħtieġa għall-implimentazzjoni ta' dik id-deċiżjoni.


title: 2009/914/KE: Deċiżjoni tal-Kunsill tat- 30 ta’ Novembru 2009 li temenda d-Deċiżjoni tal-Kumitat Eżekuttiv, stabbilit mill-Konvenzjoni ta' Schengen tal-1990, li temenda r-Regolament Finanzjarju dwar l-ispejjeż tal-installazzjoni u l-operazzjoni tal-funzjoni ta' sostenn tekniku għas-Sistema ta' Informazzjoni ta' Schengen (C.SIS)

text:
               10.12.2009

               MT

               Il-Ġurnal Uffiċjali tal-Unjoni Ewropea

               L 323/6

         DEĊIŻJONI TAL-KUNSILL
   tat-30 ta’ Novembru 2009
   li temenda d-Deċiżjoni tal-Kumitat Eżekuttiv, stabbilit mill-Konvenzjoni ta' Schengen tal-1990, li temenda r-Regolament Finanzjarju dwar l-ispejjeż tal-installazzjoni u l-operazzjoni tal-funzjoni ta' sostenn tekniku għas-Sistema ta' Informazzjoni ta' Schengen (C.SIS)
   (2009/914/KE)
   IL-KUNSILL TAL-UNJONI EWROPEA,
   Wara li kkunsidra l-Artikolu 119 tal-Konvenzjoni li timplimenta l-Ftehim ta' Schengen tal-14 ta' Ġunju 1985 bejn il-Gvernijiet tal-Istati tal-Unjoni Ekonomika tal-Benelux, tar-Repubblika Federali tal-Ġermanja u tar-Repubblika Franċiża dwar l-abolizzjoni gradwali tal-kontrolli fil-fruntieri komuni tagħhom (il-Konvenzjoni ta' Schengen tal-1990) (1),
   Billi:

               (1)

               Id-dispożizzjonijiet tal-Artikolu 119 tal-Konvenzjoni ta' Schengen tal-1990 jipprevedu li l-ispejjeż li jirriżultaw mill-installazzjoni u l-operazzjoni tas-C.SIS, imsemmijin fid-dispożizzjonijiet tal-Artikolu 92(3), għandhom jitħallsu b'mod konġunt mill-Partijiet Kontraenti.

               (2)

               L-obbligi finanzjarji li jirriżultaw mill-installazzjoni u l-operazzjoni tas-C.SIS huma regolati minn Regolament Finanzjarju speċifiku, kif modifikat bid-Deċiżjoni tal-Kumitat Eżekuttiv ta' Schengen tal-15 ta' Diċembru 1997, li temenda r-Regolament Finanzjarju dwar is-C.SIS (2) (minn hawn 'il quddiem “ir-Regolament Finanzjarju C.SIS”);

               (3)

               Ir-Regolament Finanzjarju C.SIS japplika għad-Danimarka, il-Finlandja u l-Isvezja, l-Islanda u n-Norveġja permezz tad-Deċiżjoni tal-Kunsill 2000/777/KE (3), kif ukoll għar-Repubblika Ċeka, ir-Repubblika tal-Estonja, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakkja permezz tad-Deċiżjoni tal-Kunsill 2007/471/KE (4), kif ukoll għall-Isvizzera permezz tad-Deċiżjoni tal-Kunsill 2008/421/KE (5).

               (4)

               Il-Bulgarija u r-Rumanija għandhom jiġu integrati fis-Sistema ta' Informazzjoni ta' Schengen tal-ewwel ġenerazzjoni (SIS 1+) f'data li għandha tiġi stabbilita mill-Kunsill f'konformità mal-Artikolu 4(2) tal-Att ta' Adeżjoni tal-2005, fil-qafas tas-SIS 1+.

               (5)

               Minn dik id-data 'l quddiem, il-Bulgarija u r-Rumanija għandhom jipparteċipaw fir-Regolament Finanzjarju C.SIS.

               (6)

               Huwa raġonevoli li l-Bulgarija u r-Rumanija jikkontribwixxu għall-ispejjeż storiċi tas-C.SIS. Madankollu, minħabba li huma ssieħbu fl-Unjoni Ewropea fl-2007, huwa kkunsidrat xieraq li huma għandhom jikkontribwixxu għall-ispejjeż storiċi skont l-installazzjoni tas-C.SIS mill-1 ta' Jannar 2007. Huwa wkoll ikkunsidrat raġonevoli li huma jikkontribwixxu għall-ispejjeż tal-operazzjoni mill-1 ta' Jannar 2010.

               (7)

               Il-Liechtenstein għandu jipparteċipa fid-dispożizzjonijiet tal-acquis ta' Schengen relatati mas-Sistema ta' Informazzjoni ta' Schengen minn data li għandha tiġi stabbilita mill-Kunsill skont l-Artikolu 10 tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta' Schengen. Minn dik id-data, il-Liechtenstein għandu jipparteċipa fir-Regolament Finanzjarju tas-C.SIS.

               (8)

               Huwa raġonevoli li l-Liechtenstein jikkontribwixxi għal spejjeż storiċi. Madankollu, billi l-Protokoll kien iffirmat fit-28 ta' Frar 2008, huwa kkunsidrat adatt li huwa jikkontribwixxi għal spejjeż storiċi relatati mal-installazzjoni tas-C.SIS mill-1 ta' Jannar 2008. Huwa kkunsidrat raġonevoli wkoll li huwa jikkontribwixxi għall-ispejjeż operattivi mill-1 ta' Jannar 2010.

               (9)

               Fir-rigward tal-Islanda u n-Norveġja, din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim konkluż mill-Kunsill tal-Unjoni Ewropea u r-Repubblika tal-Islanda u r-Renju tan-Norveġja dwar l-assoċjazzjoni ta’ dawn tal-aħħar mal-implimentazzjoni, l-applikazzjoni u l-iżvilupp tal-acquis ta’ Schengen (6), li jaqgħu fil-qasam imsemmi fl-Artikolu 1, il-punt G, tad-Deċiżjoni tal-Kunsill 1999/437/KE dwar ċerti arranġamenti għall-applikazzjoni ta’ dak il-Ftehim (7).

               (10)

               Fir-rigward tal-Isvizzera, din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta' Schengen (8), li jaqgħu fil-qasam imsemmi fl-Artikolu 1, il-punt G, tad-Deċiżjoni 1999/437/KE, ikkunsidrat flimkien mal-Artikolu 3 tad-Deċiżjonijiet tal-Kunsill 2008/146/KE (9) u 2008/149/ĠAI (10).

               (11)

               Fir-rigward tal-Liechtenstein, din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen fis-sens tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat ta' Liechtenstein, dwar l-adeżjoni tal-Prinċipat ta' Liechtenstein fil-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċazzjoni tal-Konfederazzjoni Svizzera mal- implimentazzjoni, l-applikazzjoni u l-iżvilupp tal-acquis ta' Schengen, li jaqgħu fil-qasam imsemmi fl-Artikolu 1, il-punt G, tad-Deċiżjoni 1999/437/KE kkunsidrat flimkien mal-Artikolu 3 tad-Deċiżjonijiet tal-Kunsill 2008/261/KE (11) u 2008/262/ĠAI (12).

               (12)

               Ir-Renju Unit qed jieħu sehem f’din id-Deċiżjoni, skont l-Artikolu 5 tal-Protokoll li jintegra l-acquis ta’ Schengen fil-qafas tal-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, u l-Artikolu 8(2) tad-Deċizjoni tal-Kunsill 2000/365/KE tad-29 ta’ Mejju 2000, dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta’ Schengen (13).

               (13)

               L-Irlanda qiegħda tieħu sehem f'din id-Deċiżjoni, f'konformità mal-Artikolu 5 tal-Protokoll li jintegra l-acquis ta' Schengen fil-qafas tal-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunita' Ewropea, u l-Artikolu 6(2) tad-Deċiżjoni tal-Kunsill Nru 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (14).

               (14)

               Fir-rigward tar-Repubblika ta' Ċipru, din id-Deċiżjoni tikkostitwixxi att li jibni fuq l-acquis ta’ Schengen jew li huwa relatat miegħu b’xi mod ieħor fis-sens tal-Artikolu 3(2) tal-Att tal-Adeżjoni tal-2003.

               (15)

               Din id-Deċiżjoni tikkostitwixxi att li jibni fuq l-acquis ta’ Schengen jew li huwa relatat miegħu b’xi mod ieħor fis-sens tal-Artikolu 4(2) tal-Att tal-Adeżjoni tal-2005,

         IDDEĊIDA KIF ĠEJ:
   Artikolu 1
   Fit-Titolu I, il-punt 3 tar-Regolament Finanzjarju C.SIS, għandhom jiżdiedu l-inċiżi li ġejjin:

               “—

               fil-każ tal-Bulgarija u r-Rumanija, il-kontribuzzjoni għandha tiġi kkalkolata biss abbażi tal-ispejjeż li jirriżultaw mill-installazzjoni tas-C.SIS mill-1 ta' Jannar 2007. Huma għandhom jikkontribwixxu wkoll għall-ispejjeż tat-tħaddim tas-sistema C.SIS mill-1 ta’ Jannar 2010;

               —

               fil-każ tal-Liechtenstein, il-kontribuzzjoni għandha tiġi kkalkolata biss abbażi tal-ispejjeż li jirriżultaw mill-installazzjoni tas-C.SIS mill-1 ta' Jannar 2008. Il-Liechtenstein għandu jikkontribwixxi wkoll għall-ispejjeż operattivi tas-C.SIS mill-1 ta’ Jannar 2010.”

         Artikolu 2
   Fl-aħħar paragrafu tat-Titolu II, il-punt 2, u fit-tmien paragrafu tat-Titolu III, il-punt 2, il-benefiċjarju għandu jiġi sostitwit b'dan li ġej:

      “Ministère de l'Intérieur, Direction des systèmes d'information et de communications
      (Ministeru tal-Intern, Dipartiment tas-Sistema ta' Informazzjoni u Komunikazzjoni) ”

   Artikolu 3
   F'din id-Deċiżjoni, it-termini “franki” u “frank Franċiż” għandhom jiġu sostitwiti b' “euro”.
   Artikolu 4
   L-emendi fir-rigward tal-Liechtenstein għandu jkollhom effett ladarba l-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein għall-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen ikun daħal fis-seħħ.
   Artikolu 5
   Din id-Deċiżjoni għandha tieħu effett mid-data tal-adozzjoni tagħha.
   Din għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta’ Novembru 2009.

            Għall-Kunsill

            Il-President

         B. ASK

      (1)  ĠU L 239, 22.9.2000, p. 19.

      (2)  ĠU L 239, 22.9.2000, p. 444.

      (3)  ĠU L 309, 9.12.2000, p. 24.

      (4)  ĠU L 179, 7.7.2007, p. 46.

      (5)  ĠU L 149, 7.6.2008, p. 74.

      (6)  ĠU L 176, 10.7.1999, p. 36.

      (7)  ĠU L 176, 10.7.1999, p. 31.

      (8)  ĠU L 53, 27.2.2008, p. 52.

      (9)  Deċiżjoni tal-Kunsill 2008/16/KE tat-28 ta' Jannar 2008 dwar il-konklużjoni f'isem il-Komunità Ewropea, tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 53, 27.2.2008, p. 1)

      (10)  Deċiżjoni tal-Kunsill 2008/149/ĠAI tat-28 ta' Jannar 2008 dwar il-konklużjoni f'isem l-Unjoni Ewropea tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 53, 27.2.2008, p. 50)

      (11)  Deċiżjoni tal-Kunsill 2008/261/KE tat-28 ta' Frar 2008 dwar l-iffirmar, f’isem l-Unjoni Ewropea, u dwar l-applikazzjoni provviżorja ta’ ċerti dispożizzjonijiet tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen (ĠU L 83, 26.3.2008, p. 3.).

      (12)  Deċiżjoni tal-Kunsill 2008/262/ĠAI tat-28 ta' Frar 2008 dwar l-iffirmar, f’isem l-Unjoni Ewropea, u dwar l-applikazzjoni provviżorja ta’ ċerti dispożizzjonijiet tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen (ĠU L 83, 26.3.2008, p. 5.).

      (13)  ĠU L 131, 1.6.2000, p. 43.

      (14)  ĠU L 64, 7.3.2002, p. 20.


title: 2010/811/UE: Deċiżjoni tal-Parlament Ewropew u tal-Kunsill tal- 15 ta' Diċembru 2010 dwar il-mobilizz-azzjoni tal-Fond Ewropew ta' Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (applikazzjoni FEAG/2010/018 DE/Heidelberger Druckmaschinen mill-Ġermanja)

text:
               28.12.2010

               MT

               Il-Ġurnal Uffiċjali tal-Unjoni Ewropea

               L 342/23

         DEĊIŻJONI TAL-PARLAMENT EWROPEW U TAL-KUNSILL
   tal-15 ta' Diċembru 2010
   dwar il-mobilizz-azzjoni tal-Fond Ewropew ta' Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (applikazzjoni FEAG/2010/018 DE/Heidelberger Druckmaschinen mill-Ġermanja)
   (2010/811/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-amministrazzjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wra li kkunsidraw l-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEAG) ġie stabbilit biex jipprovdi appoġġ addizzjonali għall-ħaddiema li spiċċaw issensjati b’konsegwenza ta' bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom jiġu integrati mill-ġdid fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet mressqa mill-1 ta' Mejju 2009 biex jinkludi sostenn lill-ħaddiema li jitilfu l-impjieg b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta' Mejju 2006 jippermetti l-mobilizzazzjoni tal-FEAG taħt il-limitu massimu annwali ta' EUR 500 miljun.

               (4)

               Il-Ġermanja ressqet applikazzjoni għall-mobilizzazzjoni tal-FEAG, fir-rigward ta' sensji fl-impriżi Heidelberger Druckmaschinen fis-27 ta' Mejju 2010 u ssupplimentatha b’informazzjoni addizzjonali sal-1 ta' Lulju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta' EUR 8 308 555.

               (5)

               L-FEAG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Ġermanja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 8 308 555 f’approprjazzjonijiet għall-impenji u għall-ħlasijiet.
   Artikolu 2
   Id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, il-15 ta’ Diċembru 2010.

            Ghall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: 2009/123/KE: Deċiżjoni tal-Kunsill tal- 10 ta' Frar 2009 li taħtar membru supplenti Portugiż fil-Kumitat tar-Reġjuni

text:
               13.2.2009

               MT

               Il-Ġurnal Uffiċjali tal-Unjoni Ewropea

               L 42/17

         DEĊIŻJONI TAL-KUNSILL
   tal-10 ta' Frar 2009
   li taħtar membru supplenti Portugiż fil-Kumitat tar-Reġjuni
   (2009/123/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Portugiż,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Konsegwentement għat-tmiem tal-mandat tas-Sur Vasco CORDEIRO sar vakanti siġġu ta’ membru supplenti fil-Kumitat tar-Reġjuni.

         IDDEĊIEDA KIF ĠEJ:
   Artikolu 1
   Huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               —

               Is-Sur André Jorge DIONÍSIO BRADFORD, Secretário Regional da Presidência, Ponta Delgada, Açores.

         Artikolu 2
   Din id-Deċiżjoni għandu jkollha effett fil-jum tal-adozzjoni tagħha.

      Magħmula fi Brussell, 10 ta’ Frar 2009.

            Għall-Kunsill

            Il-President

         M. KALOUSEK

      (1)  ĠU L 56, 25.2.2006, p. 75.


title: 2013/442/UE: Deċiżjoni tal-Kummissjoni tal- 21 ta’ Awwissu 2013 dwar l-istabbiliment tal-listi annwali ta’ prijoritajiet għall-iżvilupp tal-kodiċijiet tan-netwerk u l-linji gwida għall-2014  Test b’relevanza għaż-ŻEE

text:
               22.8.2013

               MT

               Il-Ġurnal Uffiċjali tal-Unjoni Ewropea

               L 224/14

         DEĊIŻJONI TAL-KUMMISSJONI
   tal-21 ta’ Awwissu 2013
   dwar l-istabbiliment tal-listi annwali ta’ prijoritajiet għall-iżvilupp tal-kodiċijiet tan-netwerk u l-linji gwida għall-2014
   (Test b’relevanza għaż-ŻEE)
   (2013/442/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kundizzjonijiet għall-aċċess għan-netwerks għall-bdil bejn il-furntieri fl-elettriku u li jħassar ir-Regolament (KE) Nru 1228/2003 (1) u r-Regolament (KE) Nru 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kundizzjonijiet għall-aċċess għan-netwerks ta’ trażmissjoni tal-gass naturali u li jħassar ir-Regolament (KE) Nru 1775/2005 (2), u b’mod partikolari l-Artikoli 6(1) tagħhom,
   Billi:

      IL-KUNTEST

               (1)

               Il-Kunsill Ewropew, fl-4 ta’ Frar 2011, iffissal-2014 bħala d-data ta’ mira għat-tlestija tas-suq intern għall-elettriku u l-gass. It-Tielet Pakkett dwar l-Enerġija huwa element importanti fl-iżvilupp lejn din il-mira. Madanakollu, iridu jsiru aktar sforzi biex jiġi permess il-fluss ħieles tal-gass u l-elettriku madwar l-Ewropa. Il-kodiċijiet tan-netwerk u l-linji gwida li huma previsti mit-Tielet Pakkett se jipprovdu r-regoli rilevanti għal dan l-iżvilupp ulterjuri.

               (2)

               Bħala l-ewwel pass lejn kodiċijiet tan-netwerk Ewropej vinkolanti, trid tiġi stabbilita mill-Kummissjoni lista annwali ta’ prijoritajiet li tidentifika ż-żoni li jridu jiġu inklużi fl-iżvilupp ta’ kodiċijiet tan-netwerk f’konformità mal-Artikolu 6(1) tar-Regolament (KE) Nru 714/2009 (“ir-Regolament tal-Elettriku”) u l-Artikolu 6(1) tar-Regolament (KE) Nru 715/2009 (“ir-Regolament tal-Gass”). Waqt l-iffissar tal-prijoritajiet, il-Kummissjoni trid tikkonsulta l-Aġenzija għall-Kooperazzjoni tar-Regolaturi tal-Enerġija (Agency for the Cooperation of Energy Regulators - “ACER”), in-Netwerk Ewropew tal-Operaturi tas-Sistema ta’ Trażmissjoni responsabbli (European Network of Transmission System Operators - “ENTSOs”) u partijiet interessati oħra rilevanti. Din id-deċiżjoni tiffissal-prijoritajiet kif deċiżi mill-Kummissjoni bbażati fuq ir-riżultati mill-konsultazzjoni pubblika.

               (3)

               Għall-ippjanar tar-riżorsi huwa importanti li kull sena jiġu identifikati ż-żoni ewlenin għall-iżvilupp tal-kodiċijiet tan-netwerk u tal-linji gwida. Hekk kif żona tiġi identifikata għall-ewwel darba bħala importanti, jeħtieġ li jinbeda xogħol ta’ definizzjoni tal-ambitu sabiex jiġi identifikat kemm tinħtieġ l-armonizzazzjoni. Iż-żoni ewlenin li fihom diġà nbeda x-xogħol fuq il-kodiċi tan-netwerk u l-linji gwida se jitkomplew u jitlestew.

      IL-KONSULTAZZJONI PUBBLIKA

               (4)

               Il-konsultazzjoni pubblika, kif meħtieġ fl-Artikolu 6(1) tar-Regolament tal-Elettriku u tal-Gass, seħħet mit-2 ta’ April sat-13 ta’ Mejju 2013. Il-Kummissjoni rċeviet 22 tweġiba (3).

               (5)

               Dawn li ġejjin kienu l-kummenti ġenerali l-aktar komuni li daħlu matul il-konsultazzjoni pubblika:

                           (a)

                           Messaġġ ċar mill-konsultazzjoni pubblika kien li l-partijiet interessati appoġġaw l-approċċ aktar iffukat tal-Kummissjoni fejn tipprijoritizza x-xogħol biex twassal elementi ewlenin li huma meħtieġa biex jitlesta s-suq intern tal-enerġija. Il-partijiet interessati huma tal-fehma li l-Kummissjoni, fil-konsultazzjoni tagħha, enfasizzat il-kompiti l-aktar importanti li jridu jsiru sabiex ikun hemm aktar integrazzjoni tas-suq intern tal-enerġija u m’għandu jiżdied l-ebda kompitu fil-lista annwali ta’ prijoritajiet għall-2014.

                           (b)

                           Bosta partijiet interessati qed jenfasizzaw l-importanza ta’ implimentazzjoni xierqa tal-kodiċijiet tan-netwerk li diġà ġew adottati, u wħud minnhom qed jappellaw għal rwol aktar attiv tal-Kummissjoni u tal-ACER biex jiżguraw implimentazzjoni koerenti. Barra minn hekk, il-partijiet interessati qed ifittxu ċarezza dwar emendi futuri tal-kodiċijiet tan-netwerk li diġà ġew adottati u x’governanza se jkun hemm. Waħda mill-partijiet interessati tistqarr il-ħtieġa urġenti li jkun hemm lista ta’ definizzjonijiet globali u unika li tkun valida għal kull kodiċi tan-netwerk.

                           (c)

                           Bosta partijiet interessati enfasizzaw l-importanza ta’ proċess trasparenti, effiċjenti u koerenti li jiggarantixxi l-involviment bikri u mill-qrib tal-partijiet interessati. Issemma wkoll il-bżonn li jingħataw il-perjodi ta’ żmien meħtieġa għall-iżvilupp ta’ kodiċijiet tan-netwerk b’saħħtihom, b’biżżejjed żmien għall-konsultazzjoni tal-atturi involuti. F’dan il-kuntest il-partijiet interessati talbu li l-abbozzi tal-proposti għal-linji gwida tal-qafas u għall-kodiċijiet tan-netwerk għandhom ikunu akkumpanjati mill-Valutazzjoni tal-Impatt rilevanti li kienet suġġetta għal konsultazzjoni mal-partijiet interessati.

               (6)

               Dawn li ġejjin kienu l-kummenti l-aktar komuni li jikkonċernaw il-lista annwali ta’ prijoritajiet għall-2014 fir-rigward tar-regoli tan-netwerk tal-elettriku li daħlu matul il-konsultazzjoni pubblika:

                           (a)

                           Diversi partijiet interessati wrew tħassib li l-kodiċijiet tan-netwerk li qegħdin jiġu żviluppati ma jipprovdux livell suffiċjenti ta’ armonizzazzjoni fuq livell Ewropew, b’enfażi fuq il-fatt li bosta deċiżjonijiet (pereżempju dwar il-valuri jew il-metodoloġiji) mhumiex jittieħdu fil-kodiċi nnifsu iżda tħallew miftuħa għal proċess ta’ teħid ta’ deċiżjonijiet/approvazzjoni ulterjuri mit-TSOs u l-awtoritajiet regolatorji nazzjonali. Il-partijiet interessati jibżgħu li dan jista’ jwassal għal saff regolatorju supplimentari fil-livell Ewropew, u jżid aktar milli jsolvi d-diversità eżistenti fil-ġestjoni tan-netwerk u fir-regoli għat-tfassil tas-suq.

                           (b)

                           Xi partijiet interessati kienu mħassba dwar il-possibbiltà ta’ inkonsistenzi bejn il-kodiċijiet tan-netwerk u ddikjaraw li l-iżvilupp ta’ diversi kodiċijiet tan-netwerk skont l-istess linja gwida tal-qafas wera li mhuwiex l-aktar mod effiċjenti biex jiġu stabbiliti r-regoli Ewropej u għalhekk ipproponew li jiġi żviluppat kodiċi tan-netwerk wieħed biss f’konformità mal-linja gwida tal-qafas rispettiva. Xi wħud enfasizzaw li sabiex tiġi żgurata l-konsistenza, jinħtieġ li tal-anqas xi kodiċijiet tan-netwerk jiġu żviluppati flimkien bħalma huma r-regoli dwar ir-rekwiżit għal ġeneraturi, r-regoli għal allokazzjoni (bil-quddiem) tal-kapaċità fuq terminu twil, regoli ta’ bbilanċjar u regoli dwar rekwiżiti ta’ emerġenza.

                           (c)

                           Bosta partijiet interessati jappoġġaw l-iżvilupp ta’ regoli dwar l-istrutturi tariffarji tat-trażmissjoni armonizzati, peress li l-varjetà ta’ strutturi tariffarji attwali toħloq l-inugwaljanzi għall-ġeneraturi tal-elettriku fi ħdan l-UE minħabba li xi wħud, pereżempju, huma meħtieġa li jħallsu t-tariffi tal-grid u oħrajn le.

                           (d)

                           L-ENTSO-E esprima it-tħassib tiegħu li l-lista annwali ta’ prijoritajiet għall-2014 ma tinkludix regoli dwar l-inċentivi għall-investiment filwaqt li dawn kienu parti mil-lista għall-2013. L-ENTSO-E huwa tal-opinjoni li s-serħan fuq il-proċess stabbilit bir-Regolament il-ġdid dwar linji gwida għall-infrastruttura tal-enerġija trans-Ewropea (4) (‘Ir-Regolament TEN-E’), li permezz tiegħu il-KE tista’ toħroġ linji gwida fil-każ li tqis li l-metodoloġija li għandha tiġi ppubblikata sal-31 ta’ Marzu 2014 mill-awtoritajiet regolatorji nazzjonali fuq il-bażi ta’ rakkomandazzjonijiet dwar l-aħjar prattika mill-ACER, mhijiex suffiċjenti biex tkun żgurata l-implimentazzjoni f’waqtha tal-proġetti ta’ interess komuni, jipperikola l-effiċjenza tar-Regolament TEN-E kollu.

               (7)

               Dawn li ġejjin kienu l-kummenti l-aktar komuni li jikkonċernaw il-lista annwali ta’ prijoritajiet għall-2014 fir-rigward tar-regoli tan-netwerk tal-gass riċevuti matul il-konsultazzjoni pubblika:

                           (a)

                           Il-maġġoranza tal-partijiet interessati jilqgħu b’mod pożittiv il-fatt li l-kapaċità inkrementali tqiegħdet fuq il-lista annwali ta’ prijoritajiet għall-2014 u jenfasizzaw li l-partijiet interessati jridu jiġu kkonsultati bir-reqqa fit-tħejjija tar-regoli u dawn għandhom ikunu koerenti mal-kodiċi tan-netwerk dwar il-mekkaniżi tal-allokazzjoni tal-kapaċità. Bosta partijiet interessati fosthom l-ENTSOG enfasizzaw l-interazzjoni b’saħħitha tar-regoli dwar it-tariffi u l-kapaċità inkrementali u li hemm bżonn tingħata attenzjoni għall-konsistenza bejn iż-żewġ suġġetti.

                           (b)

                           Bosta partijiet interessati fosthom l-ENTSOG appoġġaw it-twettiq ta’ eżerċizzju dwar id-definizzjoni tal-ambitu dwar regoli għall-kummerċ fl-2014 sabiex jiġi identifikat jekk humiex meħtieġa regoli Ewropej armonizzati għat-tfassil tal-kapaċità tal-prodotti u l-kuntratti fir-rigward ta’ fermezza, restrizzjonijiet għall-allokazzjoni u swieq sekondarji. Fl-ambitu għandha titqies l-esperjenza miksuba mill-implimentazzjoni tal-kodiċi tan-netwerk dwar il-mekkaniżmi ta’ allokazzjoni tal-kapaċità u l-ibbilanċjar u l-impatti possibbli miż-żieda fil-penetrazzjoni tal-enerġija rinnovabbli fis-swieq tal-elettriku. Waħda mill-partijiet interessati qed tipproponi li twettaq analiżi pass pass tad-differenzi fit-termini kuntrattwali u tal-proċessi tal-operaturi tas-sistema ta’ trażmissjoni f’kull Punt ta’ Interkonnessjoni. L-ENTSOG jappella biex jiġi rikonoxxut il-fatt li d-diskrepanzi tal-kapaċità u d-differenza fil-livelli ta’ fermezza huma konsegwenza inevitabbli tal-implimentazzjoni tas-sistemi tad-dħul u tal-ħruġ. Waħda mill-partijiet interessati qajmet oppożizzjoni qawwija fir-rigward tat-tfassil aktar armonizzat ta’ prodotti u kuntratti tal-kapaċità peress li mhuwiex meħtieġ u jista’ jwassal għal nuqqas ta’ offerta ta’ kapaċità kostanti u finalment għal investimenti ineffiċjenti. Barra minn hekk ġie ddikjarat li r-regoli għall-kummerċ għandhom jevitaw li jżidu l-kumplessità fil-proċess tal-implimentazzjoni tar-Regolament (UE) Nru 1227/2011 tal-Parlament Ewropew u tal-Kunsill (5) dwar l-Integrità u t-Trasparenza tas-Swieq tal-Enerġija.

                           (c)

                           Waħda mill-partijiet interessati qed tappella għal kodiċi tan-netwerk għall-kwalità tal-gass u kodiċi ta’ netwerk għall-effiċjenzi relatati mal-punt ta’ riferiment inklużi t-tariffi sabiex jintlaħaq l-għan ta’ suq intern b’mod effiċjenti u effikaċi, filwaqt li tissuġġerixxi bħala l-ewwel pass li jingħata mandat lill-ACER biex isir paragun bejn it-TSOs Ewropej kollha, inklużi s-servizzi pprovvduti kollha.

                           (d)

                           Waħda mill-partijiet interessati tissuġġerixxi li jiġi inkluż fil-lista ta’ prijoritajiet l-iżvilupp ta’ linji gwida biex tissolva s-sitwazzjoni tal-kuntratti storiċi, skont l-Artikolu 23.1 tar-Regolament (KE) Nru 715/2009.

               (8)

               Għalkemm din id-deċiżjoni tiffoka biss fuq l-istabbiliment ta’ listi annwali ta’ prijoritajiet għall-2014, il-Kummissjoni kkonsultat ukoll il-partijiet interessati dwar il-ħtieġa u l-ambitu possibbli tal-kodiċijiet tan-netwerk u l-linji gwida li jistgħu jitqiesu bħala oqsma ewlenin għal wara l-2014 sabiex tippermetti li l-ACER tipprevedi l-ambitu tax-xogħol fil-programm ta’ ħidma tagħha għall-2014.

               (9)

               Dawn li ġejjin kienu l-kummenti l-aktar komuni dwar l-ambitu possibbli u l-ħtieġa tal-kodiċijiet tan-netwerk u linji gwida li jmorru lil hinn mill-2014 fir-rigward tar-regoli tan-netwerk tal-elettriku riċevuti matul il-konsultazzjoni pubblika:

                           (a)

                           Xi partijiet interessati laqgħu b’mod pożittiv ir-regoli dwar l-istabbiliment ta’ prinċipji biex jiġġudikaw l-adegwatezza tan-netwerks ta’ trażmissjoni, u għalhekk ir-rekwiżit lejn il-partijiet terzi. Partijiet interessati oħra huma tal-opinjoni li r-regoli dwar ir-riżervi, l-adegwatezza u l-mekkaniżmi tal-kapaċità mhumiex inklużi fl-Artikolu 8(6) tar-Regolament tal-Elettriku u tal-Gass u għalhekk ma jidhrux ġuridikament sodi, iżda minflok jaqgħu taħt il-kompetenzi tal-gvernijiet nazzjonali.

                           (b)

                           Bosta partijiet interessati qed jitolbu għal kjarifika dwar x’se jiġi inkluż fir-regoli dwar il-koordinazzjoni operazzjonali.

                           (c)

                           Waħda mill-partijiet interessati qed tipproponi li jiġu żviluppati regoli dwar l-akkwist, il-kummerċ u l-governanza ta’ servizzi anċillari kif ukoll it-tipi kollha ta’ flessibbiltà u ta’ servizzi ta’ kapaċità bl-għan ġenerali li jiġi żviluppat suq Ewropew għas-servizzi ta’ appoġġ tal-grid, inkluż l-ibbilanċjar u t-tipi kollha ta’ servizzi ta’ flessibbiltà.

               (10)

               Dawn li ġejjin kienu l-kummenti l-aktar komuni dwar l-ambitu possibbli u l-ħtieġa tal-kodiċijiet tan-netwerk u tal-linji gwida li jmorru lil hinn mill-2014 fir-rigward tar-regoli tan-netwerk tal-gass riċevuti matul il-konsultazzjoni pubblika:

                           (a)

                           Bosta partijiet interessati kienu tal-opinjoni li r-regoli dwar il-konnessjoni man-netwerk u l-proċeduri ta’ emerġenza għandhom ikunu koerenti mar-Regolament (UE) Nru 994/2010 tal-Parlament Ewropew u tal-Kunsill (6) dwar miżuri li jissalvagwardjaw is-sigurtà tal-provvista tal-gass.

                           (b)

                           Il-partijiet interessati kienu qed jiddubitaw l-ambitu tar-regoli dwar il-konnessjoni man-netwerk fir-rigward tal-provvediment ta’ sinjali tal-lokalità u ma kinux qed jappoġġaw l-iżvilupp ta’ regoli bħal dawn.

      ID-DEĊIŻJONI

               (11)

               Wara li kkunsidrat it-twegibiet tal-partijiet interessati li jappoġġaw l-għoti ta’ prijorità lix-xogħol biex jitwasslu l-elementi ewlenin li huma meħtieġa għat-tlestija tas-suq intern tal-enerġija sal-2014 u jirrikonoxxu diversi azzjonijiet meħtieġa għat-tlestija tiegħu, il-limiti għar-riżorsi, il-fatt li l-kodiċijiet tan-netwerk u l-linji gwida li diġà ġew adottati jeħtieġu riżorsi sabiex jiġu implimentati kif suppost, u l-fatt li kwalunkwe żona ġdida li tiżdied fil-lista annwali ta’ prijoritajiet 2014 ma tistax tirriżulta f’linja gwida jew kodiċi tan-netwerk li jiġi adottati sal-2014,

         ADOTTAT DIN ID-DEĊIŻJONI:
   Artikolu 1
   Il-Kummissjoni tistabbilixxi din il-lista annwali ta’ prijoritajiet għall-2014 għall-iżvilupp ta’ regoli armonizzati dwar l-elettriku:

               —

               l-allokazzjoni tal-kapaċità u regoli għall-immaniġġjar tal-konġestjoni li jinkludu l-governanza ta’ swieq ta’ jum bil-quddiem u swieq ta’ dak il-jum stess li jinkludu l-kalkoli tal-kapaċità (fażi ta’ adozzjoni mill-Kummissjoni),

               —

               regoli għall-konnessjoni man-netwerk

                           —

                           regoli dwar ir-rekwiżiti għall-ġeneraturi (fażi ta’ adozzjoni mill-Kummissjoni)

                           —

                           regoli dwar l-operatur tas-sistema ta’ distribuzzjoni u l-konnessjoni tat-tagħbija industrijali (fażi ta’ adozzjoni mill-Kummissjoni)

                           —

                           regoli dwar konnessjoni ta’ sistema ta’ trażmissjoni b’kurrent dirett b’vultaġġ għoli (finalizzazzjoni tal-kodiċi tan-netwerk u tinbeda l-fażi ta’ adozzjoni mill-Kummissjoni)

               —

               regoli dwar l-operat tas-sistema (7):

                           —

                           regoli dwar is-sigurtà tal-operat (fażi ta’ adozzjoni mill-Kummissjoni)

                           —

                           regoli dwar l-ippjanar u l-iskedar tal-operat (fażi ta’ adozzjoni mill-Kummissjoni)

                           —

                           regoli dwar il-kontroll u r-riżervi tal-frekwenza tat-tagħbija (fażi ta’ adozzjoni mill-Kummissjoni)

                           —

                           regoli dwar ir-rekwiżiti u l-proċeduri ta’ emerġenza (finalizzazzjoni tal-kodiċi tan-netwerk u tinbeda l-fażi ta’ adozzjoni mill-Kummissjoni)

               —

               regoli tal-ibbilanċjar li jinkludu r-riżerva tal-enerġija li hija relatata man-netwerk (fażi ta’ adozzjoni mill-Kummissjoni),

               —

               regoli għal allokazzjoni (bil-quddiem) tal-kapaċità fuq terminu twil (fażi ta’ adozzjoni mill-Kummissjoni),

               —

               regoli dwar strutturi tariffarji ta’ trażmissjoni armonizzata (definizzjoni tal-ambitu mill-ACER għat-tħejjija ta’ linja gwida tal-qafas (8)).

         Artikolu 2
   Hekk kif ġie previst li fl-2013 se jiġu adottati regoli armonizzati għall-allokazzjoni tal-kapaċità u l-ibbilanċjar, il-Kummissjoni tistabbilixxi din il-lista annwali ta’ prijoritajiet għall-2014 għall-iżvilupp ta’ regoli armonizzati għall-gass:

               —

               regoli dwar l-interoperabbiltà u l-iskambju tad-dejta (fażi ta’ adozzjoni mill-Kummissjoni),

               —

               regoli dwar strutturi tariffarji ta’ trażmissjoni armonizzata (abbozzar tal-kodiċi tan-netwerk mill-ENTSOG),

               —

               regoli dwar approċċ ibbażat fuq is-suq madwar l-UE dwar l-allokazzjoni tal-kapaċità tat-trażmissjoni tal-gass b’binja ġdida (l-abbozzar tal-emenda tal-Kodiċi tan-netwerk dwar il-mekkaniżmi ta’ allokazzjoni tal-kapaċità mill-ACER u l-ENTSOG kif ukoll l-inklużjoni ta’ regoli tariffarji rispettivi fil-kodiċi tan-netwerk tal-istrutturi tariffarji għat-trażmissjoni),

               —

               regoli għall-kummerċ relatati mad-dispożizzjonijiet tekniċi u operazzjonali tas-servizz tan-netwerk ta’ aċċess u l-ibbilanċjar tas-sistema (definizzjoni tal-ambitu mill-ACER biex jiġi identifikat humiex meħtieġa regoli vinkolanti tal-UE għal aktar armonizzazzjoni fit-tfassil ta’ prodotti u kuntratti tal-kapaċità fir-rigward ta’ fermezza, restrizzjonijiet fuq l-allokazzjoni jew swieq sekondarji, filwaqt li titqies l-implimentazzjoni ta’ linji gwida dwar proċeduri tal-immaniġġjar tal-konġestjoni u l-kodiċijiet tan-netwerk dwar il-mekkaniżmi ta’ allokazzjoni tal-kapaċità u dwar l-ibbilanċjar).

         Artikolu 3
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta’ Awwissu 2013.

            Għall-Kummissjoni

            Il-President

         José Manuel BARROSO

      (1)  ĠU L 211, 14.8.2009, p. 15.

      (2)  ĠU L 211, 14.8.2009, p. 36.

      (3)  It-tweġibiet huma ppublikati fis-sit elettroniku:
   http://ec.europa.eu/energy/gas_electricity/consultations/20130513_netwerk_codes_en.htm

      (4)  ĠU L 115, 25.4.2013, p. 39.

      (5)  ĠU L 326, 8.12.2011, p. 1.

      (6)  ĠU L 295, 12.11.2010, p. 1.

      (7)  regoli dwar it-taħriġ operazzjonali u dwar ir-rekwiżiti u l-proċeduri operazzjonali f’emerġenza se jsegwu aktar tard.

      (8)  Rigward ir-regoli dwar l-inċentivi għall-investiment, ir-Regolament TEN-E u partikolarment l-Artikolu 13 tiegħu, jistipula regoli li jiżguraw l-għotja ta’ inċentivi xierqa lil proġetti ta’ infrastruttura ta’ interess komuni tal-gass u l-elettriku, li huma soġġetti għal riskji ogħla minn dawk normalment imġarrba. F’dan il-kuntest, ir-Regolament TEN-E jistabbilixxi l-kompiti li ġejjin:

               —

               Kull awtorità regolatorja nazzjonali tressaq quddiem l-ACER il-metodoloġija tagħha u l-kriterji użati biex tevalwa l-investimenti u r-riskji ogħla mġarrba minnha, fejn disponibbli, sal-31 ta’ Lulju 2013

               —

               L-ACER tiffaċilitata l-kondiviżjoni ta’ prattiki tajba u tagħmel rakkomandazzjonijiet sal-31 ta’ Diċembru 2013

               —

               Kull awtorità regolatorja nazzjonali tippubblika l-kriterji użati biex tevalwa l-investimenti u r-riskji ogħla mġarrba minnha u l-metodoloġija rispettiva tagħha lill-ACER, fejn disponibbli, sal-31 ta’ Marzu 2014

         Fuq il-bażi tal-kontribut tal-kompiti imsemmija hawn fuq, il-Kummissjoni Ewropea se tiddeċiedi għandhomx jinħarġu linji gwida vinkolanti.